**Икона Божией Матери "Боголюбская"**

**Канон экзаметрический, глас 4.**

**Творение Патриарха Сергия (Страгородского)**

**Песнь 1**

**Ирмос: *Отверзу уста моя, и наполнятся Духа, и слово отрыгну Царице Матери, и явлюся, светло торжествуя, и воспою, радуяся, Тоя чудеса.***

**Слово рабу Твоему / подаждь, Госпоже Пресвятая, / Слово бо сниде на Тя, / якоже свыше роса, / грешную душу мою / очисти, Царице Благая, / яко да, радуяся, / славлю Твоя чудеса.**

**Князю Андрею в нощи / представши, Небесная Мати, / в сердце смятенном его / бурю сомнений Ты всех / кротце смирила еси, / подвигши того воспевати / милость и силу Твою, / дивну всегда в чудесех.**

**Руце простерла еси, / молитвенно Сыну представши: / славы и милости луч, / Сыне, да сходит с небес / людем и месту сему. / Того умоли о создавших / храм и обитель сию, / Рождшая бездну чудес.**

**Боголюбивая всех / Царице, обители славо, / грешных, молящихся нас / днесь, приими словеса, / дерзость врагов низложи, / неверных разруши державу, / верным же присно подаждь / пети Твоя чудеса.**

**Песнь 3**

**Ирмос: *Твоя песнословцы, Богородице, Живый и Независтный Источниче, лик себе совокупльшия, духовно утверди, в Божественней Твоей славе венцев славы сподоби.***

**Чтуще икону Твою, / вси в скорби к Тебе прибегаем, / точиши бо, Госпоже, / Ты утешение всем, / в радости паки Тебе, / Пречистая, песнь воспеваем. / Темже подаждь, да и аз / милость Твою исповем.**

**Светло красуется днесь / обитель сия всечестная, / образ имущая Твой, / яко источник цельбам, / Ты же, Заступнице всех, / Споручнице грешных святая, / Спаса Христа преклони / к нашим смиренным мольбам.**

**В бури пристанище вем, / Тя, Боголюбивая Мати, / сущим в пути и в бедах, / в мори далече покров, / спутницу верную всем: / Тебе бо дадеся спасати / души убогих Твоих, / Тя возносящих рабов.**

**Вечныя муки и тьмы, / губительных вражиих сетей, / Чистая Дево, спаси, / Тя призываем в мольбе, / славу же Бога духов / безсмертных сподоби нас зрети / в светлых чертозех Его: / вся бо возможна Тебе.**

**Седален, глас 2**

**Моление теплое и стена необоримая, милости источниче, мiрови прибежище, прилежно вопием Ти: Богородице Владычице, предвари и от бед избави нас, едина вскоре Предстательствующая.**

**Песнь 4**

**Ирмос: *Седяй в славе на Престоле Божества во облаце легце, прииде Иисус Пребожественный Нетленною Дланию и спасе зовущия: слава, Христе, силе Твоей.***

**Облаком легким носим, / Твой Сын, Пресвятая, прииде, / Матере волю творя. / Князь же блаженный Андрей / паде со слезами во прах, / прослави о всех, яже виде, / слава, Христе, вопия, / Божией силе Твоей.**

**Светом Твоим просвещен, / на Горнюю славу взирая, / глас Пребожественный Твой / слыша блаженный Андрей, / Духом Святым же взыграв, / воспе о Тебе, Пресвятая: / слава, Христе Всецарю, / Божией силе Твоей.**

**Милость Его и покров / молящимся нам ниспослати / Сына и Бога моли, / Чистая, верных людей / щите, забрало Церквей, / вселенней реко благодати, / яко да песнь принесем / велией силе Твоей.**

**Облаче светлый Христов, / неверия мглы нас избави, / верным ослабу подаждь / в жизни привременней сей, / Церковь Святую Твою / незыблему в мире управи, / яко да вси воспоем: / слава державе Твоей.**

**Песнь 5**

**Ирмос: *Ужасошася всяческая о Божественней славе Твоей: Ты бо, Неискусобрачная Дево, имела еси во утробе над всеми Бога и родила еси Безлетнаго Сына, всем воспевающим Тя мир подавающая.***

**Сына Безлетнаго Ты / носила еси несказанно, / грешным спасение всем / светло вещающая; / ныне о нас, Госпоже, / молися Тому непрестанно, / всем воспевающим Тя / мир подавающая.**

**Присно Твоя благодать, / Царице, нисходит на место, / еже избрала еси, / всем источающая / дары целебныя, тем / поем Тебе, Богоневесто, / верою славящим Тя / мир подавающая.**

**Обремененнии вси / страстьми и недуги, грядите, / воду спасительную, / всех исцеляющую, / зде от иконы сея / в веселии днесь почерпите, / славяще Матерь Христа, / мир подавающую.**

**От глада, огня и меча, / нашествия иноплеменных, / губительных язв / присно спасающая, / Мати Всепетая, днесь / услыши мольбу нас, смиренных, / бурю страстей утиши, / мир подавающая.**

**Песнь 6**

**Ирмос: *Божественное сие и всечестное совершающе празднество, Богомудрии, Богоматере, приидите, руками восплещим, от Нея рождшагося Бога славим.***

**Боголюбивая днесь / к веселию вся созывает, / храм преукрасивши сей / образом чудным Своим, / благочестивых собор / Небесными дары венчает. / Тем, Богомудрии вси, / Матерь Христову почтим.**

**Радостно, вернии вси, / грядите, восплещим руками, / зряще Превысшую всех / ангельских горних чинов / Деву, Царицу Небес, / во храме днесь сущую с нами, / всем источающую / токи целебных даров.**

**Разве Тебе, Госпоже, / не имам надежды иныя: / Ты мя избави от бед, / Ты помози до конца / поприще мне преити / неблазненно жизни земныя, / да воспою Тя всегда, / рождшую мiру Творца.**

**Призри, Святая, с Небес, / к рабом Твоим в помощь потщися, / всякую язву, болезнь, / всякий недуг исцели. / Старцу согбенному жезл, / Заступница сирым явися, / Мати Отершаго вся / горькия слезы земли.**

 **Кондак, глас 3. Творение Патриарха Сергия.**

**Дева днесь предстоит Сыну, / руце Свои к Нему простирающи, / святый князь Андрей радуется, / и с ним Российская страна торжествует, / нас бо ради молит Богородица / Превечнаго Бога.**

**Икос:**

**Дево и Мати Боголюбивая, Царице Марие Богородице, Милостивая Ходатаице к Сыну Своему и Богу нашему за ны, рабы Твоя! Ты, Отроковице, благоизволила еси Твоему пречудному образу, егоже написа Богоглаголивый Лука, первее от страны Греческия, потом же и от царствующаго града Киева изыти, по умолению благовернаго князя Андрея, и явити милость Свою новопросвещенным людем страны сея, но, не изволивши достигнути града Ростова, возлюбила еси пребывати в пределех Владимирских, идеже и явилася еси верному рабу Твоему, князю Андрею, молящися о людех Твоих Сыну и Богу Твоему, якоже древле святому Андрею в храме Влахернстем. Темже святый князь Андрей, новописав Тебе, Молитвенницу о людех Твоих, остави нам сей молитвенный лик Твой, Боголюбивая Мати, и основа обитель в месте Твоего явления, из неяже от чудотворныя Твоея иконы и по всей стране Российстей милость, и помощь, и исцеление подаеши с верою приходящим к Тебе: нас бо ради молиши, Богородице, Превечнаго Бога.**

**Песнь 7**

**Ирмос: *Не послужиша твари Богомудрии паче Создавшаго, но, огненное прещение мужески поправше, радовахуся, поюще: препетый отцев Господь и Бог, благословен еси.***

**Славит Тя присно страна / Российская, Дево, имущи / к Богу Ходатаицу / теплую на Небеси, / темже и празднует днесь, / Тебе благодарне поющи: / Мати Христова, во век / благословена еси.**

**Град и обитель сию / Твоим омофором, Честная, / присно покрый и мольбу / нашу горе вознеси / к Сыну и Богу щедрот, / да славим Тя вси, Преблагая, / Боголюбивая, Ты / благословена еси.**

**Зноя палящаго вся / избави, дождь ранний и поздний / жаждущей люте земли / Щедраго дати проси, / нивы от вреда спаси, / да милость славим Господню, / Тебе же, Всепетой, поем: / благословена еси.**

**Людем Твоим, Госпоже, / земли устроение зрети, / мудрость в правителех, суд / правый сподоби, да вси / в мире всегда поживем, / немолчно дерзающе пети: / мiру Хранительнице, / благословена еси.**

**Песнь 8**

**Ирмос: *Отроки благочестивыя в пещи Рождество Богородичо спасло есть; тогда убо образуемое, ныне же действуемое, вселенную всю воздвизает пети Тебе: Господа пойте, дела, и превозносите Его во вся веки.***

**Образом, Дево, святым / обходиши веси и домы, / всякому возрасту честь, / всем христианом хвала, / всех ты надежда еси, / Тобою бо род наш блюдомый / славит усердно Творца: / Господа пойте, дела.**

**Веру мою приими, / пристанище тихое буди; / душу, Благая, спаси, / Ты бо еси родила / Спаса нам, грешным, Христа. / Убогих Твоих не забуди, / даруй нам звати всегда: / Господа пойте, дела.**

**Тело мое исцели, / страстей треволнение вскоре, / Дево, в души укроти. / Ты бо еси низвела / свыше Божественный мир / на волны житейскаго моря /верно поющим всегда: / Господа пойте, дела.**

**В день оный страшный конца, / егда пробужденнии встанем / гласом последней трубы, / буди нам Ты похвала, / руце воздевши Твои, / Благому за грешных предстани, / да встав одесную Того, / Господа хвалим дела.**

**Песнь 9**

**Ирмос: *Всяк земнородный да взыграется, Духом просвещаемь, да торжествует же Безплотных умов естество, почитающее священное торжество Богоматере, и да вопиет: радуйся, Всеблаженная Богородице, Чистая Приснодево.***

**Всяк земнородный в сей день, / Святым просвещаемый Духом, / весело радуяся / Горних умов естеству, / тайно поющему зде, / да внемлет очищенным слухом, / вся да поклонится тварь / девственному Рождеству.**

**Иноков лики и дев, / Пречистыя праздник почтите, / мужи, и жены, и вси, /радостно днесь к торжеству / с нами сошедшеся зде, / псаломски играюще, рцыте: / Дево, да будет во век / честь Твоему Рождеству.**

**Верных пресветлый собор, / Пречистая, днесь назирает / свыше Свою благодать, / душ и телес врачевство, / грешным прощение, всем / ослабу долгов обещает: / Матерь бо слышит Свою / присно Тоя Рождество.**

**Боголюбивей воздах / устен похвалу и молюся: / буди Споручница ми, / храме святый Божества, / в час испытания дел, / егда пред судищем явлюся, / Дево, умилостиви / суд Твоего Рождества.**